PSLคาดรายได้หดปีนี้ค่าระวางเรือลด
พรีเชียส ยอมรับผลประกอบการแผ่วตามค่าระวางเรือปีนี้หดตัวลงเหลือ 7,150 เหรียญสหรัฐต่อวัน ยันจ่ายปันผลตามนโยบายไม่น้อยกว่า 25%
21 ก.พ. 2555

พรีเชียส ยอมรับผลประกอบการแผ่วตามค่าระวางเรือปีนี้หดตัวลงเหลือ 7,150 เหรียญสหรัฐต่อวัน ยันจ่ายปันผลตามนโยบายไม่น้อยกว่า 25% 
นายคาลิด มอยนูดดีน ฮาซิม กรรมการผู้จัดการ บริษัท พรีเชียส ชิพปิ้ง (PSL) เปิดเผยว่า คาดว่ารายได้ของบริษัทปีนี้จะลดลงตามค่าระวางเรือ โดยค่าเฉลี่ยต่อวันต่อลำของบริษัทจะอยู่ที่ 7,150 เหรียญสหรัฐต่อวันต่อลำ ลดลงกว่า 30% จากปี 2554 
เนื่องจากปริมาณเรือเข้าสู่ตลาดสูงและไม่สอดคล้องกับความต้องการใช้เรือ และคาดว่าดัชนีค่าระวางเรือจะอยู่ในระดับลดลงไปอีก 2 ปีข้างหน้า กว่าความต้องการและจำนวนเรือจะเข้าสู่ภาวะสมดุล แต่รายได้คงลดลงไม่มากเท่ากับรายได้เฉลี่ยต่อวัน เนื่องจากบริษัทได้มีการทำสัญญาปล่อยให้เช่าระยะยาวไปแล้ว สัดส่วน 26% ของจำนวนวันที่ได้ทำสัญญาให้เช่าเรือไป ที่ราคาเฉลี่ย 12,866 เหรียญสหรัฐต่อวันต่อลำ 
ทั้งนี้ ยังคงนโยบายจ่ายปันผลไม่น้อยกว่า 25% ของกำไรสุทธิกลางปีนี้ บริษัทจะรับมอบเรือใหม่ 4 ลำ ส่งผลให้สิ้นปีนี้บริษัทจะมีกองเรือจำนวน 30 ลำ จากปัจจุบันมีอยู่ 26 ลำ และยังไม่มีแผนขายเรือออกไปอีก ขณะเดียวกัน บริษัทยังคงมองหาโอกาสซื้อเรือมือสองในตลาดหากราคาน่าสนใจ